คณะนิติศาสตร์ มหาวิทยาลัยธรรมศาสตร์

คณะนิติศาสตร์ มหาวิทยาลัยธรรมศาสตร์ (Faculty of Law, Thammasat University) เป็นส่วนราชการไทยระดับคณะวิชา สังกัดมหาวิทยาลัยธรรมศาสตร์ นับได้ว่าเป็นคณะนิติศาสตร์ที่เก่าแก่ที่สุดในประเทศไทย จัดตั้งขึ้นตามกฎหมายว่าด้วยมหาวิทยาลัยธรรมศาสตร์ โดยมีต้นกำเนิดมาจากโรงเรียนกฎหมาย กระทรวงยุติธรรม (รับโอนภารกิจของโรงเรียนกฎหมาย กระทรวงยุติธรรม) มีประวัติความเป็นมายาวนานกว่าหนึ่งศตวรรษ และมีบทบาทสำคัญเกี่ยวกับการเมืองการปกครองและวงการนิติศาสตร์ของประเทศไทย

**ประวัติ**
ตึกโดมและอนุสาวรีย์ผู้ประศาสน์การมหาวิทยาลัยวิชาธรรมศาสตร์และการเมือง
เมื่อเริ่มก่อตั้งมหาวิทยาลัยธรรมศาสตร์ในปี พ.ศ. 2477 ยังไม่ได้มีการจัดการเรียนการสอนในรูปแบบคณะวิชา การศึกษานิติศาสตร์จึงเป็นเพียงส่วนหนึ่งของแขนงวิชาที่เรียกว่า "ธรรมศาสตรบัณฑิต"
ในทางหลักการ การเรียนการสอนนิติศาสตร์ของมหาวิทยาลัยธรรมศาสตร์ ได้รับโอนภารกิจมาจากโรงเรียนกฎหมาย กระทรวงยุติธรรม โดยโรงเรียนกฎหมาย ก่อตั้งขึ้นใน พ.ศ. 2440 โดยพระเจ้าบรมวงศ์เธอ กรมหลวงราชบุรีดิเรกฤทธิ์ เสนาบดีกระทรวงยุติธรรม แต่ครั้งมีพระอิสริยยศเป็น พระเจ้าลูกยาเธอ พระองค์เจ้ารพีพัฒนศักดิ์ เพื่อให้การศึกษาอบรมด้านนิติศาสตร์โดยเฉพาะซึ่งไม่เคยมีมาก่อนหน้านี้ อย่างไรก็ดี ถึงแม้ครั้งนั้นมีสถานะเป็นแต่โรงเรียนอันมิใช่ส่วนราชการหรือหน่วยงานของรัฐ กระนั้นก็ได้มีแจ้งความของโรงเรียนเกี่ยวกับกำหนดการสอบไล่ของนักเรียนกฎหมายลงประกาศในราชกิจจานุเบกษาอันเป็นหนังสือพิมพ์ข่าวราชการด้วย สำหรับที่ตั้งของโรงเรียนกฎหมายนั้นได้แก่ห้องเสวยของเสนาบดีกระทรวงยุติธรรมซึ่งอยู่ถัดจากห้องทรงงาน โดยเสนาบดีกระทรวงยุติธรรมทรงให้การศึกษาด้วยพระองค์เองเมื่อทรงเสร็จสิ้นการเสวยพระกระยาหารกลางวันแล้ว ครั้นมีนักเรียนเพิ่มมากขึ้นเรื่อย ๆ จึงมีการย้ายไปทำการเรียนการสอนยังตึกสัสดีหลังกลาง กระทรวงยุติธรรม
พ.ศ. 2453 พระเจ้าบรมวงศ์เธอ กรมหลวงราชบุรีดิเรกฤทธิ์ ทรงพ้นจากตำแหน่งเสนาบดีกระทรวงยุติธรรม หลังจากนั้นโรงเรียนกฎหมายก็ทรุดโทรมตามลำดับ และต้องไปเปิดทำการเรียนการสอนเป็นการชั่วคราวที่วัดมหาธาตุยุวราชรังสฤษฎิ์ ราชวรมหาวิหาร และที่เรือนไม้หลังเล็ก ๆ ระหว่างตึกศาลแพ่งกับตึกเก๋งจีนซึ่งบัดนี้ทำลายลงเสียแล้ว
พ.ศ. 2454 พระบาทสมเด็จพระปรเมนทรมหาวชิราวุธ พระมงกุฎเกล้าเจ้าอยู่หัว จึงทรงรับโรงเรียนกฎหมายไว้ในพระบรมราชูปถัมภ์ โดยให้สังกัดกระทรวงยุติธรรม และให้เสนาบดีกระทรวงยุติธรรมมีอำนาจหน้าที่รับผิดชอบโรงเรียนนี้ โดยสถานที่เรียนนั้นย้ายมายังตึกกรมประชาสัมพันธ์เดิมบริเวณเชิงสะพานผ่านพิภพลีลา
พ.ศ. 2475 เมื่อมีการปฏิวัติสยามโดยคณะราษฎร รัฐบาลได้จัดตั้งคณะนิติศาสตร์และรัฐศาสตร์ขึ้นในจุฬาลงกรณ์มหาวิทยาลัย แล้วให้โอนโรงเรียนกฎหมาย กระทรวงยุติธรรม ไปสมทบกับคณะนิติศาสตร์และรัฐศาสตร์ดังกล่าวเมื่อวันที่ 25 เมษายน พ.ศ. 2476 ครั้งนั้นจุฬาลงกรณ์มหาวิทยาลัยได้จัดให้การเรียนการสอนของโรงเรียนกฎหมาย เป็นแผนกวิชาหนึ่งในคณะดังกล่าว โดยผู้สำเร็จหลักสูตรนิติศาสตร์ได้รับเพียงประกาศนียบัตร หากต้องการเป็นเนติบัณฑิตต้องไปสมัครเป็นสมาชิกของเนติบัณฑิตยสภาอีกชั้นหนึ่ง อนึ่ง ปัจจุบันจุฬาลงกรณ์มหาวิทยาลัยได้จัดตั้งคณะดังกล่าวขึ้นใหม่ โดยแยกออกเป็นคณะรัฐศาสตร์คณะหนึ่ง และคณะนิติศาสตร์อีกคณะหนึ่ง ทั้งนี้ การโอนไปสมทบดังกล่าวเป็นแต่ทางนิตินัย ทว่าโดยพฤตินัยแล้ว ยังคงจัดการเรียนการสอนยังคงอยู่ที่อาคารเดิมของโรงเรียนกฎหมายเชิงสะพานผ่านพิภพลีลาเช่นเดิม
พ.ศ. 2476 สภาผู้แทนราษฎรได้ตราพระราชบัญญัติมหาวิทยาลัยวิชาธรรมศาสตร์และการเมือง พุทธศักราช 2476 ขึ้นเมื่อวันที่ 17 มีนาคม ปีนั้น และมีผลใช้บังคับเมื่อวันที่ 20 มีนาคม ปีเดียวกัน โดยความสำคัญว่า
เมื่อแรกสถาปนามหาวิทยาลัยวิชาธรรมศาสตร์และการเมืองนั้น ไม่ได้มีการแยกเป็นคณะ ๆ ต่าง ๆ ดังปัจจุบัน หากมีแต่การเรียนการสอนที่เรียกว่า "ธรรมศาสตรบัณฑิต" อักษรย่อว่า "ธ.บ." จัดการเรียนการสอนแต่วิชาตามที่บัญญัติไว้ในมาตรา 4 แห่งพระราชบัญญัติมหาวิทยาลัยวิชาธรรมศาสตร์และการเมือง พุทธศักราช 2476
พ.ศ. 2492 วันที่ 14 มิถุนายน ปีนั้น ได้มีการแยกหลักสูตรธรรมศาสตรบัณฑิตออกเป็นคณะวิชาสี่คณะ ได้แก่ คณะนิติศาสตร์ คณะรัฐศาสตร์ คณะเศรษฐศาสตร์ และคณะพาณิชยศาสตร์และการบัญชี การศึกษาระดับปริญญาตรีมีสี่ปี นอกจากนี้ หลักสูตรการเรียนการสอนของคณะนิติศาสตร์ก็ได้รับการปรับปรุงโดยให้เริ่มวิชาภาษาต่างประเทศและเน้นหนักไปในทางปฏิบัติให้เหมาะสมแก่การประกอบ
พ.ศ. 2496 การศึกษาตามหลักสูตรธรรมศาสตรบัณฑิตเดิมได้เลิกไปเป็นการถาวร
พ.ศ. 2512 คณะนิติศาสตร์เริ่มสร้างอาจารย์ประจำคณะ โดยดำเนินการคัดเลือกบุคคลที่มีความรู้ความสามารถเข้ามารับราชการเป็นอาจารย์ประจำ และได้จัดสรรทุนการศึกษาสำหรับส่งอาจารย์ไปศึกษาวิชานิติศาสตร์ในระดับสูงในต่างประเทศ ในระยะเริ่มต้นคณะได้จัดสรรทุนธรรมศาสตร์และทุนจากสมาคมธรรมศาสตร์ให้แก่อาจารย์คณะนิติศาสตร์เพื่อไปศึกษาต่อในระดับปริญญาโทและปริญญาเอกโดยมีวัตถุประสงค์ให้กลับมารับราชการเป็นอาจารย์ประจำที่คณะนิติศาสตร์ ซึ่งในระยะตั้งแต่ พ.ศ. 2522 เป็นต้นมา คณะก็ได้รับทุนการศึกษาจากแหล่งต่าง ๆ หลายแห่ง เช่น ทุน ก.พ. ทุนโอเซี่ยนนิคและสุวรรณมาศ ทุนรัฐบาลฝรั่งเศส ทุนอานันทมหิดล สาขาธรรมศาสตร์ เป็นต้น
พ.ศ. 2514 มหาวิทยาลัยธรรมศาสตร์ได้ปรับปรุงหลักสูตรการเรียนการสอนอีกครั้ง โดยนำระบบหน่วยกิตและการวัดผลแบบใหม่เข้ามาใช้ในมหาวิทยาลัย ยังผลให้หลักสูตรทั้งปวงของคณะนิติศาสตร์ก็ได้รับการปรับปรุงให้สอดคล้องกับระบบของมหาวิทยาลัย เว้นแต่วิธีการวัดผลการศึกษาซึ่งยังใช้ระบบคะแนนดังเดิม โดยถือเป็นเพียงคณะเดียวในมหาวิทยาลัยธรรมศาสตร์ ที่ใช้ระบบคะแนนเฉลี่ย ไม่ใช่ระบบเกรดเฉลี่ย
อาคารคณะนิติศาสตร์ มหาวิทยาลัยธรรมศาสตร์ ศูนย์รังสิต (ซ้าย)
พ.ศ. 2515 คณะนิติศาสตร์ได้เปิดหลักสูตรนิติศาสตร์สำหรับผู้ที่สำเร็จการศึกษาชั้นปริญญาตรีจากสาขาอื่นมาแล้ว เรียกว่า "หลักสูตรชั้นปริญญาตรีคณะนิติศาสตร์ ภาคบัณฑิต" โดยเข้าศึกษาเฉพาะวิชาบังคับ ตามหลักสูตรชั้นปริญญาตรีชั้นปีที่สอง ปีที่สาม และปีที่สี่ ของคณะนิติศาสตร์ ผู้สำเร็จการศึกษาตามหลักสูตรนี้มีศักดิ์และสิทธิเป็น "นิติศาสตรบัณฑิต" แห่งมหาวิทยาลัยธรรมศาสตร์เสมอกันกับผู้สำเร็จหลักสูตรปรกติ
พ.ศ. 2549 ผลจากมติสภามหาวิทยาลัยธรรมศาสตร์ คณะนิติศาสตร์ ได้ทำการย้ายการเรียนการสอนหลักสูตรนิติศาสตรบัณฑิต ภาคปกติ ทั้งหมดมาทำการเรียนการสอน ณ มหาวิทยาลัยธรรมศาสตร์ ศูนย์รังสิต โดยนักศึกษา รหัส 4901XXXXXX ถือเป็นรหัสแรกที่ต้องศึกษา ณ ศูนย์รังสิต ตลอดหลักสูตรการศึกษา เว้นแต่ภาคฤดูร้อนที่ต้องกลับไปศึกษา ณ มหาวิทยาลัยธรรมศาสตร์ ท่าพระจันทร์
พ.ศ. 2552 คณะนิติศาสตร์ ได้เปิดหลักสูตรนิติศาสตรบัณฑิต ภาคปกติ ขึ้น ณ มหาวิทยาลัยธรรมศาสตร์ ศูนย์ลำปาง เป็นรุ่นแรก ตามนโยบายการกระจายการศึกษาวิชานิติศาสตร์สู่ท้องถิ่น ในเบื้องต้นเปิดรับนักศึกษาจากผู้สำเร็จการศึกษาระดับมัธยมศึกษาปีที่ 6 จำนวนทั้งสิ้น 200 คน โดยรับด้วยวิธีมหาวิทยาลัยคัดเลือกตรง (สอบตรง) จากผู้มีภูมิลำเนาอยู่ในภาคเหนือ จำนวน 150 คน และผ่านระบบรับบุคคลเข้าศึกษาในสถาบันอุดมศึกษาจากทั่วประเทศอีก 50 คน และในปีเดียวกันนี้ได้ปิดหลักสูตรนิติศาสตรบัณฑิต ภาคบัณฑิต ณ มหาวิทยาลัยธรรมศาสตร์ ศูนย์ลำปางลงด้วย
พ.ศ. 2556 คณะนิติศาสตร์ ได้เปิดหลักสูตรนิติศาสตรบัณฑิต สาขากฎหมายธุรกิจ ภาคภาษาอังกฤษ ณ ศูนย์ท่าพระจันทร์ โดยเป็นสถาบันการศึกษานิติศาสตร์แห่งแรกในประเทศไทยที่เปิดดำเนินการเรียนการสอนภาคภาษาอังกฤษเต็มรูปแบบในระดับชั้นปริญญาตรี
ปัจจุบัน คณะนิติศาสตร์ มหาวิทยาลัยธรรมศาสตร์ คงเปิดดำเนินการและมีพัฒนาการอย่างต่อเนื่อง นับว่าเป็นคณะในสถาบันอุดมศึกษาที่มีประวัติศาสตร์ยาวนานเป็นอันดับที่สองของประเทศไทย รองจากคณะแพทยศาสตร์ศิริราชพยาบาล มหาวิทยาลัยมหิดล

**การบริหาร**

**ทำเนียบคณบดี**
ทำเนียบคณบดีคณะนิติศาสตร์ มหาวิทยาลัยธรรมศาสตร์
ชื่อ
ระยะเวลาดำรงตำแหน่ง
1. ศาสตราจารย์  พระยานิติศาสตรไพศาล (วัน จามรมาน) 
พ.ศ. 2492 – พ.ศ. 2496
2. ศาสตราจารย์ พระยาลัดพลีธรรมประคัลภ์ (วงศ์ ลัดพลี)
พ.ศ. 2496 – พ.ศ. 2503
3. ศาสตราจารย์ พระยาอรรถการีย์นิพนธ์ (สิทธิ จุณณานนท์)
พ.ศ. 2503 – พ.ศ. 2511
4. ศาสตราจารย์สัญญา ธรรมศักดิ์
พ.ศ. 2511 – พ.ศ. 2514
5. ศาสตราจารย์จิตติ ติงศภัทิย์
พ.ศ. 2514 – พ.ศ. 2517
0. ผู้รักษาการแทนคณบดี
พ.ศ. 2517 – พ.ศ. 2518
6. ศาสตราจารย์ ดร.ปรีดี เกษมทรัพย์
พ.ศ. 2518 – พ.ศ. 2519 
0. ผู้รักษาการแทนคณบดี
พ.ศ. 2519 – พ.ศ. 2521
7. ศาสตราจารย์ ดร.มานะ พิทยาภรณ์
พ.ศ. 2521 – พ.ศ. 2522
8. ศาสตราจารย์ ดร.ไพศิษฐ์ พิพัฒนกุล
พ.ศ. 2522 – พ.ศ. 2525
9. ศาสตราจารย์พิเศษ ดร.เกียรติขจร วัจนะสวัสดิ์
พ.ศ. 2525 – พ.ศ. 2527
10. ผู้ช่วยศาสตราจารย์ ดร.ปรีชา สุวรรณทัต
พ.ศ. 2527 – พ.ศ. 2529
11. อาจารย์พนัส ทัศนียานนท์
พ.ศ. 2529 – พ.ศ. 2531
12. รองศาสตราจารย์ ประธาน วัฒนวาณิชย์
พ.ศ. 2531 – พ.ศ. 2534
13. รองศาสตราจารย์สมยศ เชื้อไทย
พ.ศ. 2534 – พ.ศ. 2540
14. รองศาสตราจารย์สุธีร์ ศุภนิตย
พ.ศ. 2540 – พ.ศ. 2541
15. ผู้ช่วยศาสตราจารย์ ดร.พนม เอี่ยมประยูร
พ.ศ. 2541 – พ.ศ. 2544
16. ศาสตราจารย์ ดร.สุรพล นิติไกรพจน์
พ.ศ. 2544 – พ.ศ. 2547
17. ศาสตราจารย์ ดร.กำชัย จงจักรพันธ์
พ.ศ. 2547 – พ.ศ. 2550
18. ศาสตราจารย์ ดร.สมคิด เลิศไพฑูรย์
พ.ศ. 2550 – พ.ศ. 2553
19. ศาสตราจารย์ ดร.สุรศักดิ์ ลิขสิทธิ์วัฒนกุล
พ.ศ. 2553 – พ.ศ. 2556
20. ศาสตราจารย์ณรงค์ ใจหาญ
พ.ศ. 2556  –  พ.ศ. 2559
21. ศาสตราจารย์ ดร.อุดม รัฐอมฤต
พ.ศ. 2559  –  พ.ศ. 2562
22. รองศาสตราจารย์ ดร.มุนินทร์ พงศาปาน
พ.ศ. 2562  –  พ.ศ. 2565
23. รองศาสตราจารย์ ดร.ปกป้อง ศรีสนิท
พ.ศ. 2565  –  ปัจจุบัน
หมายเหตุ คำนำหน้านามของผู้ดำรงตำแหน่งคณบดีและผู้รักษาการแทนคณบดีเป็นคำนำหน้านามตามตำแหน่งทางวิชาการในขณะรับตำแหน่ง

**ศูนย์กฎหมาย**
เพื่อประโยชน์ของการศึกษาวิชานิติศาสตร์ และการให้บริการงานวิจัยแก่ภาครัฐ และสังคม คณะนิติศาสตร์ มหาวิทยาลัยธรรมศาสตร์ จึงบริหารงานทางวิชาการในลักษณะของศูนย์วิชานิติศาสตร์ โดยประกอบด้วยศูนย์กฎหมาย ดังต่อไปนี้- ศูนย์กฎหมายแพ่ง- ศูนย์กฎหมายอาญาและอาชญาวิทยา- ศูนย์กฎหมายมหาชน- ศูนย์กฎหมายพาณิชย์และธุรกิจ- ศูนย์กฎหมายระหว่างประเทศ- ศูนย์กฎหมายการค้าระหว่างประเทศ- ศูนย์กฎหมายภาษี- ศูนย์กฎหมายทรัพยากรธรรมชาติและสิ่งแวดล้อม- ศูนย์นิติศึกษาทางสังคม ประวัติศาสตร์ และปรัชญา

**ศูนย์หรือสถาบันศึกษากฎหมายเฉพาะทาง**
คณะนิติศาสตร์ ได้จัดให้มีศูนย์ศึกษากฎหมายเฉพาะทางหรือสถาบันศึกษากฎหมายเฉพาะทาง ดังนี้- ศูนย์ศึกษากฎหมายเยอรมัน- ศูนย์ศึกษากฎหมายฝรั่งเศส- ศูนย์ศึกษากฎหมายญี่ปุ่น- ศูนย์กฎหมายสุขภาพและจริยศาสตร์- ศูนย์ความเป็นเลิศด้านนโยบายสาธารณะและธรรมาภิบาล เยอรมัน-อุษาคเนย์ (ศูนย์ CPG)- สถาบันกฎหมายขนส่งและพาณิชยนาวี- สถาบันกฎหมายภาษี- สถาบันฝึกอบรมกฎหมายและธุรกิจระหว่างประเทศ

**หน่วยงานอื่น**
นอกจากหน่วยงานที่ตอบสนองภารกิจพื้นฐานของคณะนิติศาสตร์แล้ว ยังมีหน่วยงานอื่นเพื่อสนองการดำเนินงานตามนโยบาย ดังนี้- ศูนย์นิติศาสตร์ มหาวิทยาลัยธรรมศาสตร์- มูลนิธินิติศาสตร์ มหาวิทยาลัยธรรมศาสตร์ (มนธ.)- สมาคมนิติศาสตร์ มหาวิทยาลัยธรรมศาสตร์ (สนธ.)
*ศูนย์วิจัยและให้คำปรึกษา
*ศูนย์จัดการศึกษาและฝึกอบรมด้านกฎหมาย (LeTEC)

**สัญลักษณ์**
 ตรา – ตรามหาวิทยาลัยธรรมศาสตร์ เป็นตราธรรมจักร มีรัฐธรรมนูญใส่พานอยู่ตรงกลาง ตามประกาศสำนักนายกรัฐมนตรี เรื่อง กำหนดภาพเครื่องหมายราชการตามพระราชบัญญัติเครื่องหมายราชการ พุทธศักราช 2482 (ฉบับที่ 50) ลงวันที่ 2 กุมภาพันธ์ พ.ศ. 2509
*ธง – ธงประจำคณะนิติศาสตร์ใช้ธงสีเดียวกันกับธงมหาวิทยาลัย คือ ธงสีเหลือง แต่เพิ่มคำว่า "คณะนิติศาสตร์" เข้าไปในธรรมจักร- สี – สีขาวเป็นสีประจำคณะนิติศาสตร์ เป็นสัญลักษณ์ถึงความสะอาดบริสุทธิ์และอวมลทิน ทั้งนี้ ชุดครุยคณะนิติศาสตร๋ใช้แถบสีขาวเป็นแถบครุย- สัญลักษณ์ – ตราชูหรือดุลพ่าห์เป็นสัญลักษณ์อย่างไม่เป็นทางการของคณะนิติศาสตร์ หมายถึง เครื่องนำพาไปซึ่งความเที่ยงตรง- พระพุทธรูป
**พระพุทธโลกนิติธรรมเทสก์ โดยสมาคมนิติศาสตร์ มหาวิทยาลัยธรรมศาสตร์จัดสร้างขึ้นในวาระครบรอบ 30 ปีของการก่อตั้งสมาคม นามพระพุทธรูปได้รับประทานจากสมเด็จพระสังฆราชเจ้า กรมหลวงวชิรญาณสังวร และมีสมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ทรงเป็นองค์ประธานในพิธีเททองหล่อพระพุทธปฏิมา
**พระพุทธนิติธรรมศาสดา โดยคณะนิติศาสตร์ มหาวิทยาลัยธรรมศาสตร์ จัดสร้างขึ้นใน วาระครบรอบ 84 ปี แห่งการสถาปนามหาวิทยาลัย ในการนี้สมเด็จพระอริยวงศาคตญาน สมเด็จพระสังฆราช สกลมหาสังฆปริณายก เป็นองค์ประธานการเททอง โดยในพิธีพุทธาภิเษก สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา เสด็จเป็นองค์ประธานฝ่ายฆราวาส และสมเด็จพระวันรัต รับนิมนต์เป็นประธานฝ่ายบรรพชิต- สัตว์สัญลักษณ์ – เสือเหลืองเป็นสัตว์สัญลักษณ์ของคณะ แสดงถึงความสง่างาม การรักษาเกียรติยศ หลงใหลในความยุติธรรม รักสันโดษ พลังอำนาจ ความน่าเกรงขาม และความเป็นผู้นำ นอกจากนี้ยังเชื่อกันว่า เสือเป็นผู้คานอำนาจการปกครองกับสิงห์ซึ่งเป็นสัญลักษณ์ของคณะรัฐศาสตร์ การใช้สัตว์ทั้งสองเป็นสัญลักษณ์นี้มีที่มาจากการแข่งขันกีฬาของทั้งสองคณะที่เรียก "กีฬาประเพณีเสือเหลือง-สิงห์แดง"- เพลง  – นอกจาก เพลงประจำมหาวิทยาลัยธรรมศาสตร์ date=2012-12-21 แล้ว คณะนิติศาสตร์ยังมีเพลงประจำคณะอีกสี่เพลง ดังต่อไปนี้
** " นิติศาสตร์สามัคคีfix-attempted=yes " ประพันธ์คำร้องโดย ทวีป วรดิลก และทำนองโดย เอื้อ สุนทรสนาน
** " นิติศาสตร์สมานฉันท์fix-attempted=yes " ประพันธ์คำร้องโดย ทวีป วรดิลก และทำนองโดย เอื้อ สุนทรสนาน
** "ตราชู" ไม่ปรากฏนามผู้แต่ง โดยใช้ขับร้องในวันรพี ณ ลานพระรูปพระเจ้าบรมวงศ์เธอ กรมหลวงราชบุรีดิเรกฤทธิ์หน้าศาลยุติธรรม ในวันที่ 7 สิงหาคมของทุกปี
** "บูมนิติฯ" ไม่ปรากฏนามผู้แต่ง

**การเรียนการสอน**

**หลักสูตร**
คณะนิติศาสตร์ มหาวิทยาลัยธรรมศาสตร์ ประกอบด้วยการเรียนการสอนตามหลักสูตรดังต่อไปนี้

**การอบรม**
คณะนิติศาสตร์ มหาวิทยาลัยธรรมศาสตร์ ได้เปิดให้มีการอบรมความรู้ด้านกฎหมายเฉพาะด้านหลายโครงการแก่บุคคลทั่วไปหรือผู้สนใจ ซึ่งประกอบไปด้วย- โครงการอบรมหลักสูตรประกาศนียบัตรกฎหมายมหาชน- โครงการอบรมกฎหมายเกี่ยวกับการบริหารงานบุคคล- โครงการอบรมภาษาอังกฤษสำหรับนักกฎหมาย- โครงการอบรมประกาศนียบัตรกฎหมายธุรกิจสำหรับบุคคลทั่วไป- โครงการอบรมหลักสูตรประกาศนียบัตรกฎหมายการค้าระหว่างประเทศ

**การฝึกอบรมเฉพาะทาง**
นอกจากโครงการอบรมที่จัดขึ้นเพื่ออบรมบุคคลภายนอกเป็นการทั่วไปแล้ว คณะนิติศาสตร์ยังจัดโครงการอบรมให้กับหน่วยงานภายนอกเป็นการเฉพาะ ดังนี้- โครงการฝึกอบรมหลักสูตรการพัฒนานักกฎหมายกรุงเทพมหานคร ร่วมกับกรุงเทพมหานคร (องค์กรปกครองส่วนท้องถิ่น)- โครงการฝึกอบรมนักบริหารระดับต้น โดยกรมธนารักษ์- โครงการอบรมหลักสูตรประกาศนียบัตรกฎหมายมหาชนให้แก่ข้อราชการสำนักงานคณะกรรมการข้าราชการพลเรือน (ก.พ.)- โครงการจ้างดำเนินการทดสอบเพื่อวัดความรู้เฉพาะตำแหน่งในการคัดเลือกเพื่อรับโอนข้าราชการตามกฎหมายอื่นมาบรรจุเป็นข้าราชการสำนักงานคณะกรรมการป้องกันและปราบปรามการทุจริตแห่งชาติ (ป.ป.ช.)- โครงการสัมมนาเชิงปฏิบัติการ Tobacco Control Law โดยกรมควบคุมโรค- โครงการอบรมหลักสูตรกฎหมายให้กับบุคลากรของ การไฟฟ้าฝ่ายผลิตแห่งประเทศไทย (กฟผ.)- โครงการอบรมหลักสูตร Capacity Development Programme in Corporate Law ร่วมกับมหาวิทยาลัยกลาสโกว- โครงการฝึกอบรมหลักสูตรการเสริมสร้างความรู้ด้านระบบงานของสภานิติบัญญัติ ให้แก่ สำนักงานเลขาธิการวุฒิสภา- โครงการอบรมหลักสูตรกฎหมายมหาชนสำหรับพนักงานสังกัด สำนักงานคณะกรรมการกำกับกิจการพลังงาน (กกพ.)- โครงการอบรมหลักสูตรกฎหมายมหาชนให้กับพนักงานสำนักงานคณะกรรมการกำกับและส่งเสริมการประกอบธุรกิจประกันภัย (คปภ.)- โครงการอบรมหลักสูตรความรู้กฎหมายเกี่ยวกับบริษัทมหาชนจำกัด และการควบรวมกิจการเพื่อการส่งเสริมและกำกับดูแลบริษัทประกันภัย โดย คปภ.- โครงการฝึกอบรมหลักสูตรกฎหมายมหาชนสำหรับพนักงานสังกัด คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.)- โครงการอบรมกฎหมายให้กับคณาจารย์จากสาธารณรัฐประชาธิปไตยประชาชนลาว

**ปริญญาตรี**
นิติศาสตรบัณฑิต (น.บ.) สาขาวิชานิติศาสตร์ (Bachelor of Laws Programme : LL.B)
ทั้งนี้ หลักสูตรนิติศาสตรบัณฑิต ได้เปิดบรรยายดังต่อไปนี้ - ภาคปกติ หลักสูตร 4 ปี (สำหรับผู้ที่สำเร็จการศึกษาระดับมัธยมศึกษาตอนปลาย) โดยจัดการศึกษา  ณ ศูนย์รังสิต และศูนย์ลำปางในแต่ละปีการศึกษาจะคัดเลือกนักศึกษาผ่านโครงการต่าง ๆ เช่น
** โครงการคัดเลือกผ่านระบบกลางการรับนักศึกษา (Admission)
** โครงการส่งเสริมการศึกษาวิชานิติศาสตร์ (คณะนิติศาสตร์จัดสอบคัดเลือกเอง)
** โครงการขยายโอกาสทางการศึกษา
*** โครงการนักศึกษาเรียนดีจากชนบทและเขตเมือง
*** โครงการผู้มีความสามารถดีเด่นด้านการกีฬา
*** โครงการนักศึกษาเรียนดีแต่ขาดโอกาส
*** โครงการนักศึกษาชาวไทยภูเขา
*** โครงการคณิตศาสตร์วิทยาศาสตร์โอลิมปิก
*** โครงการมหาดไทย
*** โครงการส่งเสริมโอกาสทางการศึกษาสำหรับนักศึกษาผู้พิการทางสายตา
***โครงการรับนักเรียนพลเมืองจิตอาสาเข้าศึกษาในมหาวิทยาลัยธรรมศาสตร์
คณะนิติศาสตร์ได้จัดให้มีการศึกษาเฉพาะทางสำหรับนักศึกษาผู้สนใจ นักศึกษาอาจเลือกศึกษาวิชาบังคับเลือกและวิชาเลือกของคณะนิติศาสตร์ เพื่อขอรับประกาศนียบัตรสาขาความเชี่ยวชาญทางกฎหมายเฉพาะทางใดสาขาหนึ่งตามข้อกำหนด ซึ่งจัดให้มีการศึกษาความรู้เฉพาะด้านใน 6 สาขาด้วยกัน คือ - สาขากฎหมายแพ่ง- สาขากฎหมายอาญา- สาขากฎหมายพาณิชย์- สาขากฎหมายมหาชน- สาขากฎหมายระหว่างประเทศ- สาขากฎหมายกับการพัฒนาที่ยั่งยืน
*ภาคภาษาอังกฤษ หลักสูตร 4 ปี คือ หลักสูตรนิติศาสตรบัณฑิต สาขากฎหมายธุรกิจ ภาคภาษาอังกฤษ  (สำหรับผู้ที่สำเร็จการศึกษาระดับมัธยมศึกษาตอนปลาย) โดยจัดการศึกษา ณ มหาวิทยาลัยธรรมศาสตร์ ท่าพระจันทร์
*ภาคบัณฑิต หลักสูตร 3 ปี คือ หลักสูตรนิติศาสตรบัณฑิต (สำหรับผู้ที่สำเร็จการศึกษาระดับปริญญาตรีสาขาใดก็ได้ ยกเว้นสาขานิติศาสตร์)
** โครงการนิติศาสตร์ภาคบัณฑิต ณ ศูนย์ท่าพระจันทร์

**ปริญญาโท**
นิติศาสตรมหาบัณฑิต (น.ม.) (Master of Laws Programme : LL.M)
คณะนิติศาสตร์ มหาวิทยาลัยธรรมศาสตร์ เป็นสถาบันแรกในประเทศไทยที่เปิดสอนหลักสูตรปริญญาโทโดยเกิดขึ้นพร้อมกับการจัดตั้งมหาวิทยาลัยวิชาธรรมศาสตร์และการเมือง เมื่อ พ.ศ. 2477 และได้ปรับปรุงหลักสูตรนี้โดยตลอด การปรับปรุงครั้งล่าสุดมีขึ้นในปี พ.ศ. 2553 โดยประกอบไปด้วยสาขาวิชาดังต่อไปนี้- หลักสูตรนิติศาสตรมหาบัณฑิต หลักสูตร 2 ปี ไม่เกิน 4 ปี (สำหรับผู้ที่สำเร็จการศึกษานิติศาสตรบัณฑิต) เปิดรับสมัคร 8 สาขา ดังนี้
** สาขากฎหมายเอกชน (Private Law)
** สาขากฎหมายอาญา (Criminal Law)
** สาขากฎหมายมหาชน (Public Law)
** สาขากฎหมายทรัพยากรธรรมชาติและสิ่งแวดล้อม (Natural Resources and Environmental)
** สาขากฎหมายธุรกิจ (Business Law)
** สาขากฎหมายภาษี (Tax Law)
** สาขากฎหมายระหว่างประเทศ (International Law)
** สาขากฎหมายการค้าระหว่างประเทศ (International Trade Regulation)- หลักสูตรนิติศาสตรมหาบัณฑิต ภาคภาษาอังกฤษ สำหรับผู้ที่สำเร็จการศึกษานิติศาสตรบัณฑิต ดังนี้
** Master of Laws Program in Business Laws (English Programme)- หลักสูตรศิลปศาสตรมหาบัณฑิต (Master of Arts Programme : M.A.) สำหรับผู้ที่สำเร็จการศึกษานิติศาสตรบัณฑิต หรือปริญญาบัณฑิตอื่น ดังนี้
** หลักสูตรศิลปศาสตรมหาบัณฑิตด้านกฎหมายมหาชน (Public Law)
** หลักสูตรศิลปศาสตรมหาบัณฑิตสาขานิติเศรษฐศาสตร์การค้าระหว่างประเทศ

**ปริญญาเอก**
หลักสูตรปริญญาเอกคณะนิติศาสตร์ มหาวิทยาลัยธรรมศาสตร์ ได้เปิดดำเนินการเรียนการสอนเป็นสถาบันแรกของประเทศไทย และได้จัดการเรียนการสอนตลอดมา โดยผู้สมัครเป็นผู้เสนอหัวข้อให้บัณฑิตศึกษา คณะนิติศาสตร์ เป็นผู้พิจารณาวิทยานิพนธ์ เป็นต้น โดยประกอบไปด้วยหลักสูตรดุษฎีบัณฑิต จำนวน 2 หลักสูตร ดังนี้- นิติศาสตรดุษฎีบัณฑิต (น.ด.) (Doctor of Laws Programme : LL.D.)- ปรัชญาดุษฎีบัณฑิต (ปร.ด.) สาขาวิชาการบริหารกระบวนการยุติธรรม  (Doctor of Philosophy  Program in Justice Administration : Ph.D.)

**หลักสูตรประกาศนียบัตรบัณฑิต**
คณะนิติศาสตร์ มหาวิทยาลัยธรรมศาสตร์ ได้จัดให้มีการเรียนการสอนหลักสูตรประกาศนียบัตรสำหรับผู้ที่สำเร็จการศึกษาระดับนิติศาสตรบัณฑิต โดยมิได้เป็นส่วนหนึ่งของหลักสูตรในระดับปริญญาโท หากแต่เป็นโครงการที่มีลักษณะเฉพาะที่สมบูรณ์ในตัวเอง การศึกษาตามโครงการนี้จะเน้นให้ศึกษาได้มีความรู้ ทั้งทางด้านกฎหมาย และแนวทางปฏิบัติที่เป็นอยู่โดยจะศึกษาทั้งทางด้านทฤษฎีควบคู่กับการแก้ปัญหาที่เกิดขึ้นแต่ละเรื่องในทางปฏิบัติ ซึ่งได้แก่- หลักสูตรประกาศนียบัตรบัณฑิตทางกฎหมายมหาชน (Graduate Diploma Programme in Public Law)
ซึ่งคณะนิติศาสตร์ ได้จัดการเรียนการสอนตามหลักสูตรประกาศนียบัตรทางกฎหมายมหาชนครั้งแรก เมื่อปีการศึกษา 2542 ครั้นถึงปี พ.ศ. 2546 ได้มีการปรับปรุงแก้ไขหลักสูตรให้สอดคล้องกับสถานการณ์บ้านเมืองที่เปลี่ยนแปลงไป เพื่อให้หลักสูตรประกาศนียบัตรทางกฎหมายมหาชนมีเนื้อหาที่ทันสมัย และสามารถตอบสนองต่อการแก้ไขปัญหาบ้านเมือง และความต้องการของผู้เรียนได้อย่างแท้จริง ต่อมาในปี พ.ศ. 2555 ได้มีการปรับปรุงหลักสูตรอีกครั้ง เพื่อให้สอดคล้องกับสภาวะภายในและภายนอกประเทศ ซึ่งมีความเปลี่ยนแปลงอย่างรวดเร็วในทศวรรษที่ผ่านมา และเพื่อให้สอดคล้องกับมติคณะกรรมการข้าราชการพลเรือน (ก.พ.) ที่ได้รับรองหลักสูตรประกาศนียบัตรทางกฎหมายมหาชนของคณะนิติศาสตร์ มหาวิทยาลัยธรรมศาสตร์ เป็นหลักสูตรที่เทียบเท่ากับหลักสูตรการพัฒนานักกฎหมายภาครัฐระดับกลาง ซึ่งจัดโดยคณะกรรมการกฤษฎีกา และผู้สำเร็จการศึกษาในหลักสูตรนี้ สามารถใช้เป็นคุณสมบัติในการขอรับการคัดเลือกเพื่อรับเงินเพิ่มเติมสำหรับตำแหน่งที่มีเหตุพิเศษ(ตำแหน่งนิติกร)ได้ ต่อมาในปี พ.ศ. 2556 ได้มีการปรับปรุงแก้ไขหลักสูตรในส่วนที่เกี่ยวกับการวัดผลการศึกษาและความเหมาะสมของเนื้อหาหลักสูตร ตามเกณฑ์ของคณะกรรมการการอุดมศึกษาแห่งชาติอีกครั้ง และต่อมาในปี พ.ศ. 2560 ปรับปรุงเนื้อหาวิชาของหลักสูตรให้สอดคล้องกับหลักสูตรกฎหมายปกครอง และวิธีพิจารณาคดีปกครองที่คณะกรรมการตุลาการศาลปกครองให้การรับรองมากขึ้น

**กิจการนักศึกษา**
คณะนิติศาสตร์ มหาวิทยาลัยธรรมศาสตร์ จัดระบบกิจกรรมนักศึกษา โดยให้นักศึกษามีอิสระในการดำเนินกิจกรรม ซึ่งมีคณะกรรมการนักศึกษาคณะนิติศาสตร์เป็นผู้ดำเนินกิจกรรมหลัก ทั้งนี้ ยังประกอบด้วยกลุ่มกิจกรรมอื่น ๆ ภายในคณะอีกด้วยที่มีคณะกรรมการนักศึกษาฯ เป็นผู้ประสานงาน

**เครือข่ายนักศึกษา**
คณะนิติศาสตร์ มหาวิทยาลัยธรรมศาสตร์ เป็นภาคีสมาชิกองค์การต่อไปนี้- Asian Law Students Association (ALSA)- องค์การนักศึกษา มหาวิทยาลัยธรรมศาสตร์- สมัชชาประชาคมนักศึกษา มหาวิทยาลัยธรรมศาสตร์

**กิจกรรมประจำ**
กิจกรรมหลักในแต่ละปีการศึกษาประกอบด้วยกิจกรรมดังต่อไปนี้เป็นต้น- วันแรกพบ และรับเพื่อนใหม่คณะนิติศาสตร์- Nitiday โดยเป็นกิจกรรมสำหรับสานความสัมพันธ์ภายในคณะสำหรับนักศึกษาทุกชั้นปี- ไหว้ครูนิติศาสตร์ โดยเป็นการแสดงกตเวทิตาคุณและทำบุญอุทิศแด่บูรพคณาจารย์นิติศาสตร์- นิติสัมพันธ์ โดยเป็นกิจกรรมสานความสัมพันธ์กับ คณะนิติศาสตร์ จุฬาลงกรณ์มหาวิทยาลัย- นิติสัมพันธ์ (รังสิต–ลำปาง) โดยเป็นกิจกรรมสานความสัมพันธ์กับ คณะนิติศาสตร์ มหาวิทยาลัยธรรมศาสตร์ ศูนย์ลำปาง- นิติวังหน้า–ศิริราชวังหลัง โดยเป็นกิจกรรมสานความสัมพันธ์กับ คณะแพทยศาสตร์ศิริราชพยาบาล มหาวิทยาลัยมหิดล- Shaking Law กิจกรรมตอบแทนเพื่อนเก่าผู้มาก่อน โดยเพื่อนใหม่ที่มาทีหลัง- งานประกวดโต๊ะกลุ่ม และดาวเดือน- งานประกวดร้องเพลงมหาวิทยาลัยภายในคณะ- ละคอนเวทีคณะนิติศาสตร์- วันรพี
และยังประกอบด้วยกิจกรรมอื่น ๆ ที่ดำเนินการโดยนักศึกษาคณะนิติศาสตร์ เป็นต้นว่า- สันทนาการคณะนิติศาสตร์- ชุมนุมขับร้องประสานเสียงคณะนิติศาสตร์ (Juris Chorus)- โครงการค่ายเปิดประตูสู่นิติศาสตร์ มหาวิทยาลัยธรรมศาสตร์ (Pre–Camp)- โครงการเผยแพร่วิชานิติศาสตร์ (คพน.)- กลุ่มศึกษากฎหมายภาคปฏิบัติ (กศป.)- วารสารนิติศาสตร์- Law Students Club- ศาลจำลอง (Moot Court)- ค่ายเทียน ณ สวนโมกขพลาราม จังหวัดสุราษฎร์ธานี- ค่ายอาสาพัฒนาชนบท คณะนิติศาสตร์ ซึ่งในหนึ่งปีจะมีอย่างน้อย 3 ค่าย โดย 3 กลุ่มกิจกรรม- กลุ่มนักร้องประสานเสียงคณะนิติศาสตร์- TILSA (Thammasat International Legal Scholars Association)- หนังสือพิมพ์ฎีกา- สโมสรฟุตบอลคณะนิติศาสตร์ มหาวิทยาลัยธรรมศาสตร์- กลุ่มเฟมินิสต์แห่งคณะนิติศาสตร์ (Thammasat Law School Feminist Club)

**กิจกรรมเด่น**
ลานสัญญา ธรรมศักดิ์ สถานที่ประกอบพิธีสำคัญของคณะ

**วันรพี**
คณะนิติศาสตร์ มหาวิทยาลัยธรรมศาสตร์ จัดกิจกรรมเนื่องในวันรพี (วันคล้ายวันสิ้นพระชนม์ พระเจ้าบรมวงศ์เธอ กรมหลวงราชบุรีดิเรกฤทธิ์) เป็นประจำในวันที่ 7 สิงหาคมของทุกปี ภายในงานประกอบด้วยกิจกรรมต่าง ๆ เช่น การแข่งขันตอบปัญหากฎหมายระดับอุดมศึกษาชิงถ้วยรางวัลพระราชทานสมเด็จพระบรมโอรสาธิราชฯ สยามมกุฎราชกุมาร (พระบรมราชอิสริยยศในขณะนั้น) และระดับมัธยมศึกษาชิงถ้วยรางวัลประทานพระเจ้าหลานเธอ พระองค์เจ้าพัชรกิติยาภา (พระอิสริยยศในขณะนั้น) การแสดงศาลจำลอง การเสวนาวิชาการ การแนะแนวการศึกษา ลานน้ำชาปัญญาชน ห้องประวัติศาสตร์เดือนตุลา การจัดแสดงนิทรรศการวิชาการ และการจัดขบวนเชิญพวงมาลาไปถวายสักการะพระรูปพระเจ้าบรมวงศ์เธอ กรมหลวงราชบุรีดิเรกฤทธิ์ ณ ลานพระรูปหน้าศาลยุติธรรม
นอกจากนี้ ในแต่ละปียังมีการคัดเลือกนักศึกษาจำนวนแปดคน เป็นชายสี่คน และหญิงสี่คน ซึ่งได้รับการคัดเลือกจากนักศึกษาด้วยกันเองให้เป็น "ทูตกิจกรรมงานวันรพี" หรือที่นิยมเรียกว่า "ทูตรพี" อีกด้วย ทูตกิจกรรมงานวันรพีนั้นมีหน้าที่ประชาสัมพันธ์กิจกรรมทั้งปวงและมีหน้าที่เชิญพวงมาลาไปวางหน้าพระรูปพร้อมกับผู้บริหารของมหาวิทยาลัยตามกำหนดการ
งานวันรพีของคณะนิติศาสตร์ มหาวิทยาลัยธรรมศาสตร์ มักได้รับความสนใจจากสื่อมวลชน เนื่องจากมีการเสวนาทางวิชาการเกี่ยวกับสถานการณ์ทางการเมืองของประเทศ และผู้ร่วมเสวนามักเป็นผู้ทรงคุณวุฒิและผู้มีชื่อเสียงในสังคม

**โต๊ะ**
โต๊ะ หมายถึง นักศึกษาที่ได้รับการจัดเป็นกลุ่ม ซึ่งมีธรรมเนียมว่า นักศึกษาคณะนิติศาสตร์ มหาวิทยาลัยธรรมศาสตร์ ชั้นปีหนึ่ง ให้เลือกโต๊ะของตนด้วยการจับสลากในวันรับเพื่อนใหม่นิติศาสตร์ ธรรมเนียมนี้ริเริ่มอย่างเป็นรูปเป็นร่างเมื่อประมาณ พ.ศ. 2525 ปัจจุบัน มีโต๊ะทั้งสิ้นยี่สิบห้าโต๊ะ ดังนี้- โต๊ะกลมก้อน- โต๊ะกลางสวน- โต๊ะข้างลิฟต์- โต๊ะโดมนนทรี- โต๊ะตูล่า- โต๊ะใต้กะได- โต๊ะนิติรักษ์- โต๊ะปาล์มขวด- โต๊ะพรรคมาร- โต๊ะยูเนี่ยนวัน- โต๊ะรพีพัฒน์- โต๊ะรังมด- โต๊ะรากไม้- โต๊ะริมทาง- โต๊ะศาลา- โต๊ะเสือกระดาษ- โต๊ะเสือเขย่ง- โต๊ะเสือซ่อนเล็บ- โต๊ะเสือสี่แยก- โต๊ะเสือเอาละวา- โต๊ะแสดดำ- โต๊ะไส้สอด- โต๊ะหางนกยูง- โต๊ะเอาท์ลอว์- โต๊ะฮิจุ๋ม
พ.ศ. 2553 คณะอนุกรรมการนักศึกษา คณะนิติศาสตร์ ศูนย์ลำปาง จัดให้มีโต๊ะขึ้น ณ คณะนิติศาสตร์ มหาวิทยาลัยธรรมศาสตร์ ศูนย์ลำปาง ทั้งสิ้นสิบสองโต๊ะ ดังนี้- โต๊ะกล้าธรรม (ทำ)- โต๊ะซอมพอ- โต๊ะมิตรเต่า- โต๊ะยอดตึกโดม- โต๊ะสิงเสาบันไดโดม- โต๊ะเสือ (กะ) ธรรม- โต๊ะเสือเคียงโดม- โต๊ะเสือสะอ้าน- โต๊ะเสือสิงหฺสมุด- โต๊ะ InLaw- โต๊ะเสือร้าย- โต๊ะโต๊ะเตียง
ระบบการจัดการและธรรมเนียมเฉพาะของแต่ละโต๊ะมีความแตกต่างกันไป ทั้งนี้ วัตถุประสงค์ที่มีการจัดโต๊ะเพื่อให้สมาชิกโต๊ะดูแลช่วยเหลือกันตามอัธยาศัย ส่วนนักศึกษาที่เป็นสมาชิกโต๊ะรุ่นก่อนหน้าก็จะให้ความช่วยเหลือต่าง ๆ แก่รุ่นน้อง โดยอาจจัดให้มีรุ่นพี่ดูแลรุ่นน้องเป็นราย ๆ ไป และไม่ใช้ระบบรหัสนักศึกษา ซึ่งสมาชิกภาพของสมาชิกโต๊ะนั้นสิ้นสุดลงเมื่อสมาชิกผู้นั้นแสดงเจตนาขอถอนตัวต่อกลุ่มโต๊ะ หรืออาจสิ้นสุดลงเมื่อขาดการติดต่อกับโต๊ะโดยสิ้นเชิง
อย่างไรก็ดี ในปัจจุบันการจัดกลุ่มโต๊ะของนักศึกษาคณะนิติศาสตร์ มหาวิทยาลัยธรรมศาสตร์ ไม่ได้มีการจัดกิจกรรมอย่างเป็นกิจลักษณะ เนื่องจากการตกลงร่วมกันของนักศึกษาคณะนิติศาสตร์

**ศิษย์เก่าที่มีชื่อเสียง**
พระบรมวงศานุวงศ์ - สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา พระราชธิดาในพระบาทสมเด็จพระวชิรเกล้าเจ้าอยู่หัว, อดีตอัยการ, อดีตเอกอัครราชทูตวิสามัญ
 ก- กล้านรงค์ จันทิก : กรรมการป้องกันและปราบปรามการทุจริตแห่งชาติ, อดีตเลขาธิการคณะกรรมการป้องกันและปราบปรามการทุจริตแห่งชาติ- กำชัย จงจักรพันธ์, ศาสตราจารย์ : คณบดีคณะนิติศาสตร์, กรรมการในคณะกรรมการกำกับหลักทรัพย์และตลาดหลักทรัพย์- กิตติศักดิ์ ปรกติ, รองศาสตราจารย์ : อาจารย์ประจำคณะนิติศาสตร์ มหาวิทยาลัยธรรมศาสตร์- เกียรติขจร วัจนะสวัสดิ์, ศาสตราจารย์พิเศษ : คณบดีคณะนิติศาสตร์, กรรมการทุนอานันทมหิดล กรรมการเนติบัณฑิตยสภา- แก้วสรร อติโพธิ, อาจารย์ : รองอธิการบดี มหาวิทยาลัยธรรมศาสตร์, สมาชิกสภาร่างรัฐธรรมนูญ พ.ศ. 2539, สมาชิกวุฒิสภา, กรรมการตรวจสอบการกระทำที่ก่อให้เกิดความเสียหายแก่รัฐ- โกเมน ภัทรภิรมย์, ศาสตราจารย์ : อดีตตุลาการศาลรัฐธรรมนูญ อดีตสมาชิกวุฒิสภา และอดีตอัยการสูงสุดของไทย- กัญจน์ จิระวุฒิพงศ์, นักวิจัย: สถาบันวิจัยเพื่อการพัฒนาแห่งประเทศไทย- กุญชนิตา กุญชร ณ อยุธยา : ผู้ประกาศข่าว, พิธีกร, ทนายความหุ้นส่วนสำนักงานกฎหมายอรรถกิจ แอนด์ เดอะ พาร์ทเนอร์, ที่ปรึกษาประจำคณะอนุกรรมาธิการศึกษาการปฏิรูปกระบวนการยุติธรรมและสิทธิมนุษยชน
 ค- คณิต ณ นคร, ศาสตราจารย์ : อัยการสูงสุด- คำนูณ สิทธิสมาน, สมาชิกวุฒิสภาไทย ชุดที่ 12, สื่อมวลชนในเครือผู้จัดการ, พิธีกรรายการโทรทัศน์ เมืองไทยรายสัปดาห์, เลขาธิการศูนย์กลางนิสิตนักศึกษาแห่งประเทศไทย (ศนท.) ในปี พ.ศ. 2518 
 จ- จงรัก จุฑานนท์, พลตำรวจเอก : อดีตรองผู้บัญชาการตำรวจแห่งชาติ, อดีตผู้บัญชาการตำรวจนครบาล และอดีตผู้บัญชาการตำรวจภูธรภาค 2 - จตุรนต์ ถิระวัฒน์, ศาสตราจารย์ : ศาสตราจารย์ประจำคณะนิติศาสตร์ มหาวิทยาลัยธรรมศาสตร์- จรัล บูรณพันธุ์ศรี : กรรมการการเลือกตั้ง- จิตติ ติงศภัทิย์, ศาสตราจารย์ : คณบดีคณะนิติศาสตร์, ศาสตราจารย์ประจำคณะนิติศาสตร์ มหาวิทยาลัยธรรมศาสตร์, องคมนตรี- จุมพต สายสุนทร, ศาสตราจารย์ : ศาสตราจารย์ประจำคณะนิติศาสตร์ มหาวิทยาลัยธรรมศาสตร์- เจษฎ์ โทณวณิก, รองศาสตราจารย์ : นักกฎหมายอิสระ, อาจารย์พิเศษทางกฎหมาย- จำรัส เขมะจารุ,ศาสตราจารย์พิเศษ : ศิษย์เก่าธรรมศาสตรบัณฑิต, ประธานศาลฎีกา, องคมนตรี- จารุวัฒน์ เชี่ยวอร่าม นักร้อง
 ช- ชนกันต์ รัตนอุดม (อะตอม): นักร้อง- ชวน หลีกภัย : หัวหน้าพรรคประชาธิปัตย์, นายกรัฐมนตรี, ประธานสภาผู้แทนราษฎร- ชาญชัย ลิขิตจิตถะ : อดีตประธานศาลฎีกา, อดีตรัฐมนตรีว่าการกระทรวงยุติธรรม, อดีตองคมนตรี- ชำนาญ เพ็ญชาติ : ผู้บริหาร ธนาคารสหธนาคาร จำกัด- ชัยสิทธิ์ ตราชูธรรม : ศาสตราจารย์พิเศษ ประธานกรรมคณะกรรมการตรวจเงินแผ่นดิน- ชาญเชาวน์ ไชยานุกิจ: ปลัดกระทรวงยุติธรรม- ชนากานต์ ธีรเวชพลกุล: ประธานศาลฎีกา
 ด- ดาราพร ถิระวัฒน์ : ศาสตราจารย์ ดร. : กรรมการผู้ทรงคุณวุฒิในคณะกรรมการคุ้มครองข้อมูลเครดิต กระทรวงการคลัง อาจารย์อาวุโส คณะนิติศาสตร์ปรีดี พนมยงค์ มหาวิทยาลัยธุรกิจบัณฑิตย์
 ถ- ถนอม ส่งเสริม, ดร. : สมาชิกวุฒิสภา
 ท- ทวีลาภ ฤทธาภิรมย์ : กรรมการธนาคารกรุงเทพ กรรมการผู้ทรงคุณวุฒิในคณะกรรมการคุ้มครองข้อมูลเครดิต- เท่าพิภพ ลิ้มจิตรกร : สมาชิกสภาผู้แทนราษฎร, นักการเมือง
 ธ- ธะนิต พิศาลบุตร : กรรมการผู้จัดการใหญ่ ธนาคารกรุงเทพพาณิชย์การ จำกัด- ธานินทร์ กรัยวิเชียร, ศาสตราจารย์ : ศิษย์เก่าธรรมศาสตรบัณฑิต, อาจารย์ประจำคณะนิติศาสตร์ มหาวิทยาลัยธรรมศาสตร์, ผู้พิพากษาหัวหน้าคณะในศาลฎีกา, นายกรัฐมนตรี, องคมนตรี- ธนกร วงษ์ปัญญา : บรรณาธิการข่าวไทย สำนักข่าวเดอะสแตนดาร์ด
 น- นิติศาสตร์ไพศาลย์ (วัน จามรมาน), ศาสตราจารย์ พระยา : คณบดีคณะนิติศาสตร์, ศาสตราจารย์ประจำคณะนิติศาสตร์ มหาวิทยาลัยธรรมศาสตร์- เนาวรัตน์ พงษ์ไพบูลย์ : นักเขียนและนักวีรางวัลซีไรต์, สมาชิกวุฒิสภา
*นเรศร์ เกษะประกร,รองศาสตราจารย์ : คณบดีคณะนิติศาสตร์ สถาบันบัณฑิตพัฒนบริหารศาสตร์, อดีตคณบดีคณะนิติศาสตร์ มหาวิทยาลัยกรุงเทพ
 บ- บรรเจิด สิงคะเนติ, รองศาสตราจารย์ : รองศาสตราจารย์ประจำคณะนิติศาสตร์ มหาวิทยาลัยธรรมศาสตร์, กรรมการตรวจสอบการกระทำที่ก่อให้เกิดความเสียหายแก่รัฐ
 ป- ประมาณ ชันซื่อ : ประธานศาลฎีกา- ประสิทธิ์ เอกบุตร, ศาสตราจารย์ : ศาสตราจารย์ประจำคณะนิติศาสตร์ มหาวิทยาลัยธรรมศาสตร์- ประเสริฐ นาสกุล : ประธานศาลรัฐธรรมนูญ- ประสพสุข บุญเดช, ศาสตราจารย์พิเศษ : อดีตอาจารย์ประจำคณะนิติศาสตร์ มหาวิทยาลัยธรรมศาสตร์, ประธานศาลอุทธรณ์, ประธานวุฒิสภา- ประภาศน์ อวยชัย, ศาสตราจารย์ : อธิการบดีมหาวิทยาลัยธรรมศาสตร์ , ราชบัณฑิตสาขานิติศาสตร์ สำนักวิชาธรรมศาสตร์และการเมือง, รัฐมนตรีว่าการกระทรวงยุติธรรม- ปริญญา เทวานฤมิตรกุล, ผู้ช่วยศาสตราจารย์ : รองอธิการบดี มหาวิทยาลัยธรรมศาสตร์, อดีตเลขาธิการสมาพันธ์นิสิต นักศึกษาแห่งประเทศไทยสมัยพฤษภาทมิฬ- ปรีดี เกษมทรัพย์, ศาสตราจารย์ : อธิการบดีมหาวิทยาลัยธรรมศาสตร์, คณบดีคณะนิติศาสตร์, ศาสตราจารย์ประจำคณะนิติศาสตร์ มหาวิทยาลัยธรรมศาสตร์- ปัญญา ถนอมรอด : ประธานศาลฎีกา, นักกฎหมายดีเด่นรางวัลสัญญา ธรรมศักดิ์- ปาล พนมยงค์ : ผู้ต้องหาในคดีกบฏสันติภาพ, บุตรชายคนแรกของนายปรีดี พนมยงค์- ปิยบุตร แสงกนกกุล, รองศาสตราจารย์ ดร.: อาจารย์ประจำคณะนิติศาสตร์ มหาวิทยาลัยธรรมศาสตร์, สมาชิกสภาผู้แทนราษฎร, นักการเมือง- ปิยพันธุ์ นิมมานเหมินท์ : ปลัดกระทรวงการคลัง, อธิบดีกรมบัญชีกลางและกรมธนารักษ์, สมาชิกวุฒิสภาไทย ชุดที่ 10, สมาชิกวุฒิสภาไทย ชุดที่ 11 และสมาชิกวุฒิสภาไทย ชุดที่ 12, อดีตกรรมการตรวจเงินแผ่นดิน- เปี่ยมชล ดำรงค์สุนทรขัย : นักร้อง, นักแสดง
 ผ- ไผทชิต เอกจริยกร, ศาสตราจารย์ : ศาสตราจารย์ประจำคณะนิติศาสตร์ มหาวิทยาลัยธรรมศาสตร์, ราชบัณฑิต สาขานิติศาสตร์ สำนักธรรมศาสตร์และการเมือง  สำนักงานราชบัณฑิตยสภา , คณะกรรมการกฤษฎีกา (ประเทศไทย) 
 พ- พล ตัณฑเสถียร : นักแสดง, พิธีกร, เชฟ- พระนาย สุวรรณรัฐ,นายกองเอก : ปลัดกระทรวงมหาดไทย,อดีต ผอ ศอบต- พันธุ์ทิพย์ กาญจนะจิตรา สายสุนทร, รองศาสตราจารย์ : รองศาสตราจารย์ประจำคณะนิติศาสตร์ มหาวิทยาลัยธรรมศาสตร์, ผู้เชี่ยวชาญด้านคนชายขอบ- พิชญา เชาวลิต : นักแสดง, ยูทูบเบอร์- พีระพันธุ์ สาลีรัฐวิภาค : รองนายกรัฐมนตรี รัฐมนตรีว่าการกระทรวงพลังงาน อดีตรัฐมนตรีว่าการกระทรวงยุติธรรม- พีรพล ตริยะเกษม : นายกองค์การนักศึกษามหาวิทยาลัยธรรมศาสตร์ในสมัยเหตุการณ์ 14 ตุลา- เพรียวพันธ์ ดามาพงศ์ : อดีตพลตำรวจเอก ผู้บัญชาการตำรวจแห่งชาติ อดีตคณะกรรมการสำนักงานป้องกันและปราบปรามการฟอกเงิน- ไพโรจน์ กัมพูศิริ, ศาสตราจารย์ : ศาสตราจารย์ประจำคณะนิติศาสตร์ มหาวิทยาลัยธรรมศาสตร์- ไพโรจน์ วายุภาพ, ศาสตราจารย์พิเศษ  ประธานศาลฎีกา- ไพศิษฐ์ พิพัฒนกุล, ศาสตราจารย์ : คณบดีคณะนิติศาสตร์, ศาสตราจารย์ประจำคณะนิติศาสตร์ มหาวิทยาลัยธรรมศาสตร์- พลเรือเอก สุภา คชเสนี, อดีตผู้บัญชาการทหารสูงสุด
 ม- มารุต บุนนาค, ศาสตราจารย์ : ประธานสภาผู้แทนราษฎร
 ร- รังสรรค์ แสงสุข, ศาสตราจารย์ : ภาคีสมาชิกราชบัณฑิตสาขานิติศาสตร์ สำนักธรรมศาสตร์และการเมือง, อธิการบดีมหาวิทยาลัยรามคำแหง- รังสิมันต์ โรม : สมาชิกสภาผู้แทนราษฎร, นักการเมือง- รุจนา อุทัยวรรณ์ : ผู้เข้าร่วมแข่งขันในรายการทรูอะคาเดมีแฟนเทเชีย (ลูกตาล เอเอฟสอง), นักร้อง, นักแสดง
 ล- ลิขิต ธีรเวคิน, ศาสตราจารย์ : ราชบัณฑิตสาขารัฐศาสตร์ สำนักวิชาธรรมศาสตร์และการเมือง, นักวิจัยดีเด่นแห่งชาติ, คณบดีคณะรัฐศาสตร์ มหาวิทยาลัยธรรมศาสตร์, รัฐมนตรีว่าการกระทรวงมหาดไทย
 ว- วรเจตน์ ภาคีรัตน์, ศาสตราจารย์ : ศาสตราจารย์ประจำคณะนิติศาสตร์ มหาวิทยาลัยธรรมศาสตร์- วรรณชัย บุญบำรุง, ศาสตราจารย์พิเศษ : สมาชิกสภาปฏิรูปแห่งชาติ, กรรมการกฤษฎีกา- วสันต์ สร้อยพิสุทธิ์ : ประธานศาลรัฐธรรมนูญ- วัลลภ พลอยทับทิม : ปลัดกระทรวงการพัฒนาสังคมและความมั่นคงของมนุษย์- วาสนา เพิ่มลาภ, พลตำรวจเอก : ประธานกรรมการการเลือกตั้ง- วิมลเรขา ศิริชัยราวรรณ, ผู้ช่วยศาสตราจารย์ ดร.: อาจารย์ประจำคณะนิติศาสตร์ มหาวิทยาลัยพะเยา อดีตนักแสดงที่มีชื่อเสียงจากละครโทรทัศน์เรื่อง "ขุนศึก" เมื่อปี พ.ศ. 2538 อดีตพิธีกรรายการ "บ้านเลขที่ 5", "พากินพาเที่ยว", "ท้าเที่ยวไทย", "ลุ้นข้ามโลก"- วิบูลพงศ์ พูนประสิทธิ์, ผู้ช่วยศาสตราจารย์ ดร.: อดีตนายกสมาคมอเมริกาศึกษาในประเทศไทย - วิษณุ เครืองาม, ศาสตราจารย์ ดร.: รองนายกรัฐมนตรี, เลขาธิการคณะรัฐมนตรี, ศาสตราจารย์ประจำคณะนิติศาสตร์ จุฬาลงกรณ์มหาวิทยาลัย, ภาคีสมาชิกราชบัณฑิตสาขานิติศาสตร์ สำนักธรรมศาสตร์และการเมือง- วิริยะ นามศิริพงศ์พันธุ์, ศาสตราจารย์ : ศาสตราจารย์ประจำคณะนิติศาสตร์ มหาวิทยาลัยธรรมศาสตร์, อดีตประธานสภาคนพิการทุกประเภทแห่งประเทศไทย, สมาชิกสภาที่ปรึกษาเศรษฐกิจและสังคมแห่งชาติ, อดีตสมาชิกสภานิติบัญญัติแห่งชาติ- วีระกานต์ มุสิกพงศ์ : รัฐมนตรีช่วยว่าการกระทรวงมหาดไทย , นักการเมือง- วิศิษฏ์ วิศิษฏ์สรอรรถ, ศาสตราจารย์พิเศษ : ศาสตราจารย์พิเศษประจำคณะนิติศาสตร์ มหาวิทยาลัยธรรมศาสตร์, อดีตปลัดกระทรวงยุติธรรม, ปลัดกระทรวงดิจิทัลเพื่อเศรษฐกิจและสังคม
 ศ- ศักดา โมกขมรรคกุล : ประธานศาลฎีกา ,องคมนตรี- ศรีสุภางค์ ธรรมาวุธ : ผู้ประกาศข่าวช่องวัน 31 ในนามสำนักข่าววันนิวส์ อดีตผู้ประกาศข่าวช่อง 7HD - ศุภชัย ภู่งาม, ประธานศาลฎีกา, องคมนตรี- ศุภลักษณ์ พินิจภูวดล , ศาสตราจารย์ ดร. : กรรมการสภาจุฬาลงกรณ์มหาวิทยาลัย ศาสตราจารย์ คณะนิติศาสตร์ จุฬาลงกรณ์มหาวิทยาลัย
 ส- สุรศักดิ์ ลิขสิทธิ์วัฒนกุล, ศาสตราจารย์ ดร. : ประธานกรรมการในคณะกรรมการบริหารสถาบันเพื่อการยุติธรรมแห่งประเทศไทย- สดศรี สัตยธรรม : กรรมการการเลือกตั้ง- สนอง ตู้จินดา : ผู้บริหารธนาคารไทยทนุ จำกัด- สมคิด เลิศไพฑูรย์, ศาสตราจารย์ : ประธานที่ประชุมอธิการบดีแห่งประเทศไทย (ทปอ.), อธิการบดีมหาวิทยาลัยธรรมศาสตร์ , คณบดีคณะนิติศาสตร์, เลขานุการคณะกรรมาธิการยกร่างรัฐธรรมนูญฉบับพุทธศักราช 2550- สมชาย ปรีชาศิลปกุล, รองศาสตราจารย์ : อดีตคณบดีคณะนิติศาสตร์ มหาวิทยาลัยเชียงใหม่, นักวิชาการประจำมหาวิทยาลัยเที่ยงคืน, นักกฎหมายด้านสังคมศาสตร์- สมชาย วงศ์สวัสดิ์ : รัฐมนตรีว่าการกระทรวงศึกษาธิการ, ปลัดกระทรวงยุติธรรม, ปลัดกระทรวงแรงงาน, นายกรัฐมนตรี- สมยศ เชื้อไทย, รองศาสตราจารย์ : คณบดีคณะนิติศาสตร์, รองศาสตราจารย์ประจำคณะนิติศาสตร์ มหาวิทยาลัยธรรมศาสตร์, คณะกรรมการกฤษฎีกา- สมัคร สุนทรเวช : หัวหน้า พรรคพลังประชาชน, นายกรัฐมนตรี ,รัฐมนตรีว่าการกระทรวงหลายกระทรวง, ผู้ว่าราชการกรุงเทพมหานคร- สหสมภพ ศรีสมวงศ์ : ผู้จัดการนักมวยรางวัลชนะเลิศระดับโลกหลายคน- สอง วัชรศรีโรจน์ : นักกิจกรรม, ผู้ลงทุนในตลาดหุ้น- สัก กอแสงเรือง : กรรมการตรวจสอบการกระทำที่ก่อให้เกิดความเสียหายแก่รัฐ, อดีตนายกสภาทนายความ, อดีตเลขาธิการเนติบัณฑิตยสภา, สมาชิกวุฒิสภา- สันติ ทักราล : ประธานศาลฎีกา, องคมนตรี- สัญญา ธรรมศักดิ์, ศาสตราจารย์ : คณบดีคณะนิติศาสตร์ มหาวิทยาลัยธรรมศาสตร์, อธิการบดีมหาวิทยาลัยธรรมศาสตร์, นายกรัฐมนตรี, ประธานองคมนตรี- สุรพล นิติไกรพจน์, ศาสตราจารย์ : อธิการบดีมหาวิทยาลัยธรรมศาสตร์, สมาชิกสภานิติบัญญัติแห่งชาติ, คณบดีคณะนิติศาสตร์ มหาวิทยาลัยธรรมศาสตร์, ศาสตราจารย์ประจำคณะนิติศาสตร์ มหาวิทยาลัยธรรมศาสตร์- สุดเขต จึงเจริญ, นักร้องนำวง ซีซันไฟฟ์- เสาวนีย์ อัศวโรจน์, ศาสตราจารย์ : ตุลาการศาลรัฐธรรมนูญ, กรรมการตรวจสอบการกระทำที่ก่อให้เกิดความเสียหายแก่รัฐ- โสภณ รัตนากร, ศาสตราจารย์พิเศษ : อาจารย์พิเศษ คณะนิติศาสตร์ มหาวิทยาลัยธรรมศาสตร์, ประธานศาลฎีกาคนที่ 26, ปลัดกระทรวงยุติกรรม, กรรมการกฤษฎีกา- สัมผัส พึ่งประดิษฐ์ : ผู้ต้องหาในคดีกบฏสันติภาพ, ทนายความ, อดีตกรรมการสภาการหนังสือพิมพ์ 
 ห- หัสวุฒิ วิฑิตวิริยกุล, ผู้ช่วยศาสตราจารย์ : อดีตประธานศาลปกครองสูงสุด- หยุด แสงอุทัย, ศาสตราจารย์พิเศษ : อดีตเลขาธิการคณะกรรมการกฤษฎีกา
 อ- อรรถการีย์นิพนธ์ (สิทธิ จุณณานนท์), ศาสตราจารย์ พระยา : คณบดีคณะนิติศาสตร์ มหาวิทยาลัยธรรมศาสตร์, ศาสตราจารย์ประจำคณะนิติศาสตร์ มหาวิทยาลัยธรรมศาสตร์- อรรถนิติ ดิษฐอำนาจ, ศาสตราจารย์พิเศษ : ประธานศาลฎีกา, องคมนตรี- อำนาจ วงศ์บัณฑิต, ศาสตราจารย์ : อนุญาโตตุลาการ กรุงเฮก- อักขราทร จุฬารัตน, ศาสตราจารย์พิเศษ : ประธานศาลปกครองสูงสุด, อดีตเลขาธิการคณะกรรมการกฤษฎีกา, นักกฎหมายดีเด่นรางวัลสัญญา ธรรมศักดิ์- อิสสระ นิติทัณฑ์ประภาส, ศาสตราจารย์ ดร. : อดีตประธานศาลรัฐธรรมนูญ, รองผู้อำนวยการสำนักงบประมาณ- อิศริยา สายสนั่น : พิธีกร, นักแสดง- อุดม รัฐอมฤต, ศาสตราจารย์ : ศาสตราจารย์ประจำคณะนิติศาสตร์ มหาวิทยาลัยธรรมศาสตร์ กรรมาธิการคณะกรรมาธิการร่างรัฐธรรมนูญ- อุดมศักดิ์ นิติมนตรี, ตุลาการศาลปกครองสูงสุด- โอภาส อรุณินท์ : อัยการสูงสุด, ประธานกรรมการป้องกันและปราบปรามการทุจริตแห่งชาติคนแรก- อาทร สิขัณฑกนาค : รองอัยการสูงสุด

**อ้างอิง**

**แหล่งข้อมูลอื่น**
  คณะนิติศาสตร์ มหาวิทยาลัยธรรมศาสตร์-  ศูนย์นิติศาสตร์ มหาวิทยาลัยธรรมศาสตร์ date=2019-04-07 -  ศูนย์ความเป็นเลิศด้านนโยบายสาธารณะและธรรมาภิบาล เยอรมัน-อุษาคเนย์ หรือ ศูนย์ CPG-  มูลนิธินิติศาสตร์ มหาวิทยาลัยธรรมศาสตร์ date=2019-06-25 -  สมาคมนิติศาสตร์ มหาวิทยาลัยธรรมศาสตร์ date=2009-06-22 -  ห้องสมุดสัญญา ธรรมศาสตร์ คณะนิติศาสตร์ มหาวิทยาลัยธรรมศาสตร์-  กองทุนนิติธรรมพัฒน์ เพื่อการศึกษา คณะนิติศาสตร์ มหาวิทยาลัยธรรมศาสตร์ date=2019-04-24 -  วารสารนิติศาสตร์ มหาวิทยาลัยธรรมศาสตร์fix-attempted=yes -  วารสารกฎหมายขนส่งและพาณิชยนาวี date=2019-07-07 
----
ธรรมศาสตร์
หมวดหมู่:มหาวิทยาลัยธรรมศาสตร์